OpenLLM-France/wikimedia huggingface dataset:
# Tramadol/paracetamol

El tramadol/paracetamol, també conegut com tramadol/acetaminofè i venut amb la marca Ultracet, o Zaldiar, és un medicament combinat de dosi fixa que s'utilitza per al tractament del dolor moderat a intens. Conté clorhidrat de tramadol i paracetamol. Es pren per via oral.

## Mecanisme d'acció

El mecanisme d'acció del fàrmac, en la part del tramadol, encara no és ben conegut. El que se sap és que la substància tramadol es pot unir al receptor µ-opioide, actuant com agonista d'aquest receptor. També sembla inhibir la recaptació neuronal de noradrenalina i serotonina. Aquests dos mecanismes d'acció serien llavors els responsables de promoure l'efecte de l'analgèsia.
A nivell del paracetamol també és desconeix el mecanisme exacte de l'acció encara que se sap que actua a nivell central. Es creu que el paracetamol augmenta el llindar al dolor inhibint les ciclooxigenases en el sistema nerviós central, enzims que participen en la síntesi de les prostaglandines. El paracetamol també sembla inhibir la síntesi i/o els efectes de diversos mitjancers químics que sensibilitzen els receptors del dolor als estímuls mecànics o químics.

## Interaccions amb fàrmacs

S'ha d'evitar l'administració concomitant amb altres fàrmacs que també inhibeixen la recaptació de noradrenalina i serotonina (com en el cas dels antidepressius tricíclics i ISRS) a causa de l'augment del risc de convulsions i l'aparició de la síndrome serotoninèrgica. No s'ha d'administrar amb inhibidors de la MAO.
El clorhidrat de tramadol pot reduir o potenciar el seu efecte analgèsic, així com modificar la seva durada d'acció, per la via d'administració utilitzada o fins i tot quan es consumeix juntament amb altres substàncies, com ara:
* Carbamazepina (anticonvulsant);
* Ondansetrón (antiemètic)
* Alcohol
Substàncies amb acció depressiva sobre el SNC, com les benzodiazepines (per exemple, diazepam, clonazepam, lorazepam, etc.), analgèsics opiacis (morfina ; codeïna) i l'alcohol poden tenir els seus efectes potenciats pel tramadol.

## Referències

* ↑ «Tramadol and Paracetamol 37.5mg/325mg Film-coated tablets - Summary of Product Characteristics (SmPC)», 17-05-2022. [Consulta: 8 novembre 2022].
* ↑ «ULTRACET- tramadol hydrochloride and acetaminophen tablet, coated», 13-04-2022. [Consulta: 8 novembre 2022].
* ↑ «Paracetamol» (en castellà). Vademecum de la A a la Z, 21-12-2010. [Consulta: 12 agost 2014].
* ↑ «CLORIDRATO DE TRAMADOL DA MEDLEY». www.bulas.med.br. [Consulta: 24 juny 2017].
* ↑ Zhang, Hua; Zhao, Youyou; Wang, Xueqing; Zhang, Qiang (en anglès) Biopharmaceutics & Drug Disposition, 9, dezembro 2014, pàg. 525–531. DOI: 10.1002/bdd.1916 [Consulta: 14 gener 2022].
* ↑ Lintz, W.; Barth, H.; Becker, R.; Frankus, E.; Schmidt-Böthelt, E. Arzneimittel-Forschung, 5, 5-1998, pàg. 436–445. ISSN: 0004-4172. PMID: 9638309 [Consulta: 14 gener 2022].
# Andorra (Aragó)

Andorra és una vila de la província de Terol (Aragó), situada a una altitud de 714 m sobre el nivell del mar. És la capital de la comarca d'Andorra-Sierra de Arcos i dista de Terol (capital de la província) 142 km. El municipi té una extensió de 141,58 km² i una població de 7.993 habitants 2005. El seu gentilici és andorrà.
El seu equip de futbol, l'Andorra Club de Fútbol, ha arribat a jugar a la Segona divisió espanyola de futbol B.

## Demografia

Evolució demogràfica :
| 1991 | 1996 | 2001 | 2004 | 2005 | 2009 |
| 8.680 | 8.282 | 7.816 | 7.883 | 7.993 | 8.403 |

## Enllaços externs

* Fòrum d'Andorra (castellà)
Viccionari
# Microrreserva Alt de les Xemeneies

La microrreserva de flora Alt dels Xemeneies se situa al terme municipal de Tibi, País Valencià, i té una superfície de 1,957 hectàrees, en la serra del Maigmó.

## Espècies prioritàries

Centaurea spachii, Cytisus scoparius subsp. reverchonii i Iberis carnosa subsp. hegelmaieri.

## Unitats de vegetació prioritàries

* Alzinars, Quercetum rotundifoliae, (codi Natura 2000: 9340).
* Zones subestèpiques de gramínies i anuals, Teucrio-Brachypodietum ramosi, (codi Natura 2000: 6220).

## Limitacions d'ús

Queda prohibida la realització d'aprofitaments de fusta. No podran realitzar-se aclarides o labors silvícoles dins de la microrreserva, exceptuats els següents casos:
* Programació de tasques de naturització i recuperació de l'alzinar de la zona, amb eliminació selectiva i progressiva dels peus menys desenvolupats dels pins, evitant l'alteració del perfil del sòl i de la vegetació ja consolidada.
* Extraccions per motius fitosanitaris o per evitar danys per caiguda sobre les persones o les poblacions d'espècies protegides o amenaçades.
* Aclarides de la pineda post-incendi, en el cas que la zona sofrira incendis forestals. Aquestes aclarides hauran d'estar incloses en un programa específic multianual.

## Referències

* 1 2 3 «ORDRE de 4 de maig de 1999, de la Conselleria de Medi Ambient, per la qual es declaren 33 microreserves vegetals a la província d'Alacant i 29 microreserves vegetals a la província de València. [1999/X4785]». GVA, 04-05-1999. [Consulta: 27 febrer 2021].
# Roman Abramóvitx

Roman Abramóvitx (rus: Рома́н Арка́дьевич Абрамо́вич) (Saràtov, 24 d'octubre de 1966) és un magnat rus del petroli i governador entre 2001 i 2008 a la regió siberiana de Txukotka. Es va fer famós al món sencer quan va comprar el Chelsea FC i va explicar les seves intencions de convertir-lo en un gran d'Europa a cop de talonari. Va fitxar cracks com Michael Ballack o Petr Cech.

## Referències

* ↑ «Abramovich da un paso al lado y cede la gestión del Chelsea» (en castellà). Diario As, 26-02-2022. [Consulta: 3 juliol 2023].
* ↑ «Abramovich se muda a Israel y se convierte en el más rico del país» (en castellà), 29-05-2018. [Consulta: 3 juliol 2023].
* ↑ «Roman Abramovich - biography of a wealthy man». [Consulta: 3 juliol 2023].
# Campionat Panamericà de futbol

El Campionat Pan-americà de futbol fou una competició internacional de futbol disputada a Amèrica, organtizada per la Confederació Pan-Americana de futbol, entre 1952 i 1960.

## Resultats

Font:
| Any | Seu | Classificació | Classificació | Classificació | Classificació |
| Any | Seu | Campió | Finalista | Tercer | Quart |
| 1952 Detalls | Xile | Brasil | Xile | Uruguai | Perú |
| 1956 Detalls | Mèxic | Brasil | Argentina | Costa Rica | Perú |
| 1960 Detalls | Costa Rica | Argentina | Brasil | Mèxic | Costa Rica |

## Palmarès

| Equip | Campió | Finalista | Tercer | Quart |
| Brasil | 2 | 1 | 0 | 0 |
| Argentina | 1 | 1 | 0 | 0 |
| Xile | 0 | 1 | 0 | 0 |
| Costa Rica | 0 | 0 | 1 | 1 |
| Mèxic | 0 | 0 | 1 | 0 |
| Uruguai | 0 | 0 | 1 | 0 |
| Perú | 0 | 0 | 0 | 2 |

## Referències

* ↑ Panamerican Championship on www.rsssf.com
# Puig de la Glòria (Llucmajor)

El puig de la Glòria és un petit puig del massís de Randa, situat al terme municipal de Llucmajor, Mallorca, entre les possessions de Son Samar i de Míner Vell, al costat de la carretera Ma-5020 que uneix Llucmajor amb Porreres. Forma una petita serra allargada en direcció sud-oest—nord-est juntament amb el puig de Son Samar i el puig de sa Cigonya, essent el que es troba al nord-oest i el més alt de la serra. Es troba cobert per pinar i el seu cim està situat a 296 m sobre el nivell de la mar.

## Referències

* ↑ Calviño, C; Clar, J.; Grimalt, M. Llucmajor. Palma: Hora Nova, 2000 (Guia dels pobles de Mallorca).
* ↑ SITIBSA. Servei d'Informació Territorial de les Illes Balears. «IDEIB.Infraestructura de dades espacials de les Illes Balears». Direcció General d'Ordenació del Territori del Govern de les Illes Balears. Arxivat de l'original el 2014-06-22. [Consulta: 1r juliol 2011].
# Peter Vaughan

Peter Vaughan (nascut amb el nom de Peter Ohm el 4 d'abril de 1923 a Wem, Shropshire, – 6 de desembre de 2016) fou un actor de gènere anglès, conegut pel seus papers secundaris en pel·lícules i produccions televisives angleses. També va treballar sobre els escenaris.
Era més conegut pel seu paper com a Grouty a la sitcom Porridge (tot i només haver aparegut en tres episodis i en la pel·lícula de 1979), i també tenia un paper recurrent juntament amb Robert Lindsay a Citizen Smith, escrita per John Sullivan. També va fer de Tom Franklin a Chancer (1990–1991), la qual durà 20 episodis, i del mestre Aemon Targaryen a la sèrie Joc de Trons a HBO (2011–2015).

## Referències

* ↑ «FindMyPast record of birth». [Consulta: 6 desembre 2016].
* ↑ «Peter Vaughan Biography (1923-)». filmreference.com. [Consulta: 6 desembre 2016].
* ↑ «Mor als 93 anys l'actor de "Joc de trons" Peter Vaughan». ccma.cat, 06-12-2016 [Consulta: 6 desembre 2016].
* ↑ «Peter Vaughan». BFI. Arxivat de l'original el 2015-09-23. [Consulta: 6 desembre 2016].
# Sebastià Campos i Terré

Sebastià Campos i Terré (Tarragona, Tarragonès, 23 de gener de 1911 - Barcelona, 5 de juliol de 1939), fou un periodista tortosí.
A partir de 1933 fou director del diari tortosí El Pueblo, a proposta del ministre republicà Marcel·lí Domingo i Sanjuan. Ho fou fins al 4 de maig de 1936, quan marxa a Madrid per a esdevenir secretari de Domingo al Ministeri d’Instrucció Pública. També fou militar durant la Guerra civil espanyola, i visqué l'esclat de la guerra a Madrid. Va ser empresonat al vaixell Manuel Arnús, al port de Tarragona, pel govern republicà de dretes, arran dels fets del Sis d’Octubre del 1934.
El 31 de desembre de 1936 es casava a Tortosa amb Irene Turón Domènech, amb qui mesos després tindria una filla, Victòria Campos Turón. No obstant això, els últims mesos de la Guerra Civil es tornà a casar a Barcelona amb Magdalena González Català. Fou detingut a Barcelona el 10 de març de 1939, a causa d'una denúncia del també soldat tortosí Antonio Faura Mayor. Durant el procés judicial, el 13 d'abril de 1939 declarà contra ell el folklorista tortosí Joan Moreira i Ramos. Arran d'aquesta i altres denúncies i altres informes policials i de Falange, Campos va restar quatre mesos tancat a la presó Model, sense cap aval possible per a salvar-li la vida.
Durant el consell de guerra, una de les acusacions que pesaven sobre Campos Terré era haver escrit el llibre El 6 d’Octubre a les Comarques. La sentència es va complir el 5 de juliol del 1939, dia en què fou afusellat al Camp de la Bóta. El cos de Campos Terré va ser llençat des d’una vagoneta a la fossa comuna de la Pedrera, al cementiri de Montjuïc.

## Referències

* ↑ «Banc de la Memòria Democràtica». Memorial Democràtic. [Consulta: 12 abril 2024].
* 1 2 3 Moreno Pérez, Gustau «Les vides creuades de Campos Terré i Moreira, que sí va escapar de morir afusellat». La Marfanta, 29-12-2023 [Consulta: 12 abril 2024].
* 1 2 3 Moreno Pérez, Gustau «Sebastià Campos Terré i Josep Subirats Piñana, mestre i deixeble a El Pueblo». La Marfanta, 31-12-2023 [Consulta: 12 abril 2024].
* 1 2 Moreno Pérez, Gustau «La batalla de la memòria de Magdalena de Santiaguet, l’altra dona de Campos Terré». La Marfanta, 07-04-2024 [Consulta: 12 abril 2024].
* ↑ Moreno Pérez, Gustau «Victòria: l’orgull de ser la filla de Sebastià Campos Terré, executat pel franquisme». La Marfanta, 24-12-2023 [Consulta: 12 abril 2024].
* 1 2 Moreno Pérez, Gustau «Mor Victòria Campos Turón, referent de les esquerres tortosines i filla de Campos Terré». La Marfanta, 09-04-2024 [Consulta: 12 abril 2024].
* ↑ «Tortosa homenatjarà el periodista Sebastià Campos Terré, afusellat pel franquisme fa 85 anys». La Plana Ràdio, 08-04-2024 [Consulta: 12 abril 2024].
* ↑ Olivet Torras, Josep «Homenatge a Sebastià Campos Terré i el cicle ‘Memòries tortosines’». Premium.cat, 08-04-2024 [Consulta: 12 abril 2024].
# Visitant

Visitant és una pel·lícula de 2021 dirigida per Alberto Evangelio i protagonitzada per Iria del Río, Miquel Fernández, Jan Cornet, Sandra Cervera, Inma Sancho, Pep Ricart i Carles Sanjaime. És una cinta de thriller i terror psicològic i va ser escrita pel mateix Evangelio i per Marcos Gisbert. Els diàlegs combinen el castellà i català, i s'ha doblat íntegrament al català per a TV3. El 2022 va estar nominada al premi Gaudí a la millor pel·lícula en llengua catalana.

## Sinopsi

Marga, en plena crisi amb el seu marit i carregada de dubtes sobre el seu futur, viatja a una antiga casa de la seva família. Al cap de poc d'estar-s'hi, descobreix un portal dimensional que la comunica amb una altra realitat.

## Repartiment

* Iria del Río com a Marga
* Miquel Fernández com a Daniel
* Jan Cornet com a Carlos
* Sandra Cervera com a Diana
* Inma Sancho com a Olga
* Carles Sanjaime com a Joaquim
* Pep Ricart com a Aureli

## Producció

Visitant és el debut d'Alberto Evangelio com a director de llargmetratges. Guillem Oliver n'és el director de fotografia. Visitant és una producció de Beniwood Producciones, Chester Media, Desconectada la película AIE, Life and Pictures i The Other Side Films. Va comptar amb la participació de l'IVC, el Ministeri de Cultura, Crea SGR, À Punt Mèdia i TVC.
El rodatge va durar d'agost a setembre de 2020. Es va gravar a Puçol, entre altres localitzacions.

## Publicació

La pel·lícula es va estrenar al Festival de Cinema de Sitges l'octubre de 2021. Distribuïda per Filmax, la pel·lícula es va estrenar a les sales de cinema l'11 de febrer de 2022.

## Referències

* 1 2 3 Pozo, José Carlos. «Clip en exclusiva de Visitante, la nueva película de terror española que llega a los cines en febrero», 28-01-2022.
* 1 2 Santos Cloux, Alba. «Alberto Evangelio: "Hay público deseoso de ver cine fantástico con personajes del día a día"», 03-01-2022.
* ↑ «Visitant». Goita què fan, ara!. [Consulta: 28 gener 2024].
* ↑ «Descubre una casa paranormal de lo más terrorífica: tráiler de 'Visitante'», 24-01-2022.
* ↑ «Visitant». Cinema en Català. [Consulta: 12 març 2022].
* 1 2 3 4 5 6 7 «Visitante». [Consulta: 5 febrer 2022].
* ↑ «El thriller fantàstic "Visitant", amb Iria del Río, arriba als cinemes». Corporació Catalana de Mitjans Audiovisuals, 02-02-2022.
* ↑ «'El vientre del mar', 'las leyes de la frontera', 'Libertad' y 'Mediterráneo', nominadas al Gaudí a Mejor Fotografía», 25-01-2022.
* ↑ «'Visitante', del valenciano Alberto Evangelio, llega a los cines en febrero», 14-01-2022.
* 1 2 Meseguer, Astrid. «Alberto Evangelio: "No hay que tener miedo a conocer lo peor de ti para mejorar"», 08-10-2021.
* ↑ «Alberto Evangelio aúna ciencia ficción e historias cotidianas en 'Visitante' en Sitges», 08-10-2021.
# Volar sense por

Volar sense por (títol original en anglès, Northern Comfort) és una pel·lícula de comèdia del 2023 dirigida per Hafsteinn Gunnar Sigurðsson en el seu debut en anglès. Coescrit pel director amb Halldór Laxness Halldórsson i Tobias Munthe, la pel·lícula és protagonitzada per Timothy Spall i Lydia Leonard. Es va estrenar al festival de cinema de South by Southwest el març de 2023. S'ha doblat i subtitulat al català.

## Repartiment

* Timothy Spall com a Edward
* Lydia Leonard com a Sarah
* Ella Rumpf com a Coco
* Sverrir Gudnason com a Alphons
* Simon Manyonda com a Charles
* Björn Hlynur Haraldsson com a Dries
* Rob Delaney com a Ralph
* Emun Elliot com a Tom
* Gina Bramhill

## Producció

Sigurðsson va dir a Deadline Hollywood que es va inspirar per escriure la pel·lícula sobre els participants en un curs de por de volar després d'"escoltar sobre aquests cursos perquè hi havia algú proper a mi que tenia aquest problema. Em va semblar força fascinant i vaig voler utilitzar-lo com a vehicle o metàfora per fer una pel·lícula com una comèdia existencial sobre grans temes, com la por, la mort i la vida". Sigurðsson va escriure el guió amb Halldor Laxness Halldorsson i Tobias Munthe. Els productors van ser Grimar Jonsson a través de Netop Films, amb Mike Goodridge de Good Chaos i Sol Bondy i Fred Burle de One Two Films com a coproductors. El rodatge principal va tenir lloc de gener a març de 2022. Els llocs de gravació van incloure Mývatn, Reykjavík, el Regne Unit i França.

## Estrena

Charades va gestionar les vendes mundials amb Film4 ocupant-se dels drets de televisió gratuïts del Regne Unit i Scanbox amb els drets nòrdics precomprats. El film es va estrenar al festival South by Southwest d'Austin el 12 de març de 2023. La pel·lícula estarà disponible a Scanbox a Escandinàvia, Weltkino a Alemanya i Netflix al Regne Unit el 12 de febrer de 2024.

## Referències

* ↑ «Fitxa de doblatge Volar Sense Por». [Consulta: 26 juliol 2024].
* ↑ Simon, Alissa. «Northern Comfort Review: Amiable Comedy Follows Fearful Flyers on a Surprise Trip to Iceland». Variety, 12-03-2023. [Consulta: 13 març 2023].
* ↑ «Volar sense por». Goita què fan, ara!. [Consulta: 26 juliol 2024].
* ↑ Fleming, Ryan. «'Northern Comfort' Director Hafsteinn Gunnar Sigurðsson & Cast On Finding Comedy In "Existential" Thoughts – SXSW Studio». Deadline Hollywood, 17-03-2023. [Consulta: 17 març 2023].
* ↑ Zubenko, Iryna. «From Iceland — Northern Comfort: A Turbulent Ride Of Comedy». The Reykjavík Grapevine, 28-09-2023. [Consulta: 12 febrer 2024].
* ↑ Grater, Tom. «Lydia Leonard, Timothy Spall, Sverrir Gudnason & Rob Delaney Starring In Comedy 'Northern Comfort', Debut English Feature From 'Under The Tree' Director; Charades On Sales». Deadline, 09-02-2022. [Consulta: 13 març 2023].
* ↑ Kay, Jeremy. «15 acquisition titles to tempt buyers at SXSW 2023». Screen Daily, 10-03-2023. [Consulta: 12 març 2023].
* ↑ Ntim, Zac. «'Northern Comfort:' Dark Comedy From 'Triangle Of Sadness' Producer Inks Key International Deals Following SXSW Debut». Deadline Hollywood, 09-05-2023. [Consulta: 9 maig 2023].
# Young Ones

Young Ones és un una pel·lícula estatunidenca de 2014, de gènere western i ciència-ficció post-apocalíptica, dirigida i escrita per Jake Paltrow. La pel·lícula és protagonitzada per Nicholas Hoult, Elle Fanning, Michael Shannon i Kodi Smit-McPhee. Es va estrenar al Festival de Cinema de Sundance el 18 de gener de 2014. Young Ones va ser mereixedora del premi al Millor guió al Festival Internacional de Cinema Fantàstic de Catalunya de 2014 i es va estrenar comercialment el 17 d'octubre del mateix any.

## Argument

Ambientada en un futur proper en què l'aigua és un bé escàs a causa de l'impacte de l'escalfament global, una família d'agricultors malda per sobreviure en una societat regida per la llei del talió.

## Repartiment

* Nicholas Hoult com Flem Palanca
* Elle Fanning com Mary Holm
* Michael Shannon com Ernest Holm
* Kodi Smit-McPhee com Jerome Holm
* Alex McGregor com Sooz
* Aimee Mullins com Katherine Holm
* Robert Hobbs com Caleb
* Liah O'Prey com Anna
* Carel Nel com Bandit

## Producció

Nicholas Hoult, Elle Fanning, Michael Shannon i Kodi Smit-McPhee es van unir a l'elenc interpretatiu el 7 de febrer de 2013. Giles Nuttgens n'és el director de fotografia, mentre que Tristán Lynch i Michael Auret en són els productors. El 13 de maig de 2014, Screen Media Films va adquirir els drets de la pel·lícula per als Estats Units.

### Rodatge

El rodatge de la pel·lícula va començar al febrer de 2013 a Namaqualand, Cap Septentrional, Sud-àfrica, i va finalitzar el 15 de març.

## Promoció

El primer tràiler es va estrenar el 6 de juliol de 2014 i el segon tràiler va ser estrenat el 23 de juliol.

## Referències

* ↑ «Sundance 2014: World Cinema Dramatic Competition». [Consulta: 5 maig 2014].
* ↑ «Jake Paltrow lleva a Sitges el western apocalíptico con "Young ones"» (en castellà). EFE, 04-10-2014. [Consulta: 8 agost 2020].
* 1 2 «Nicholas Hoult, Michael Shannon and Elle Fanning to star in ‘Young Ones'». variety.com, 07-02-2013. [Consulta: 15 agost 2013].
* ↑ «Michael Shannon, Nicholas Hoult & Two More Join 'Young Ones' Sci-Fi». firstshowing.net, 08-02-2013. [Consulta: 15 agost 2013].
* ↑ Yamato, Jen. «Screen Media Springs For Jake Paltrow-Helmed Sci-Fi ‘Young Ones'», 13-05-2014. [Consulta: 15 maig 2014].
* ↑ «Irish-South African Co-Production ‘Young Ones' Begins Filming». iftn.ie, 12-02-2013. [Consulta: 15 agost 2013].
* ↑ Billington, Alex. «Indie Trailer Sunday: Director Jake Paltrow's New Sci-Fi 'Young Ones'». firstshowing.net, 06-07-2014. [Consulta: 7 juliol 2014].
* ↑ Buchanan, Kyle. «See the Visually Striking Trailer for Young Ones, With Michael Shannon and Elle Fanning». vulture.com, 23-07-2014. [Consulta: 23 juliol 2014].
# La Torre d'Estrac

La Torre d'Estrac és una obra de Fornells de la Selva (Gironès) declarada bé cultural d'interès nacional.

## Descripció

La Torre d'Estrac està situada al sud-est del municipi, molt a prop dels termes municipals de Riudellots de la Selva i Aiguaviva. El cos principal del conjunt té planta baixa i primer pis amb coberta a doble vessant. A la cantonada occidental hi ha una torre de planta rectangular, a la qual s'hi adossa una galeria oberta. Aquesta torre té dos pisos, està feta de maçoneria amb cadenes de carreus als angles i conserva una finestra amb una petita espitllera a la façana de migdia.

## Història

Hi ha poques notícies sobre el seu origen. Només es conserven algunes referències documentals que parlen de l'existència d'una llinda, avui perduda, amb la inscripció "Bartomeu feu present obra, 1565".

## Referències

* 1 2 «La Torre d'Estrac». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 8 novembre 2016].
# Diores

Diores (en grec antic: Διώρης, llatí: Diōrēs) fou un pintor de l'antiga Grècia que esmenta Varró juntament amb Micó, el contemporani de Polignot, per la qual cosa se suposa que van viure al mateix temps, malgrat que el text del passatge és corrupte (De lingua latina, 9.12, ed. Müller).

## Referències

* ↑ Diores a: William Smith (editor), A Dictionary of Greek and Roman Biography and Mythology. Vol. I. Boston: Little, Brown & Comp., 1867, p. 1051
# Casa d'Angela Melichis

La Casa d'Angela Melichis és un edifici del municipi de Caldes de Malavella (Selva) que forma part de l'Inventari del Patrimoni Arquitectònic de Catalunya.

## Descripció

Casa aïllada situada al nucli urbà de Caldes de Malavella, de planta baixa (voltada d'un sòcol de pedra artificial amb línia superior de maó vist), pis i golfes, amb teulada a doble vessant vers les façanes laterals (té biga carenera perpendicular al pla de la façana) i ràfec de quatre fileres. A la façana principal, al primer pis, trobem la porta d'entrada a l'habitatge, just al centre de la casa. Té arc de mig punt i un fals adovellat de ciment, i a la clau, un escut. A dreta i esquerra, dos finestrals amb tres obertures en arc escarser i emmarcades amb pedra artificial. Una línia d'imposta, amb motllura de quart de bocell, que coincideix amb la llosana del balcó del segon pis, marca el nivell de terra del pis. Al pis, dues finestres en arc de mig punt amb imitació de dovelles (fetes de ciment), impostes de maó vist igual que els ampits i brancals també de ciment, flanquegen un balcó central amb obertura en arc de llinda i guardapols. A les golfes, finestral central amb tres obertures a manera de galeria triple, com en algunes masies. A dreta i esquerra, respiralls formant escuts. A la junta dels aiguavessos dels vessants de la teulada, un escut quadribarrat i element de gerreria.
Al lateral dret hi havia un jardí tancat (almenys fins a l'any 1984), actualment desaparegut (l'espai que havia estat pati ara forma part del pàrquing municipal que hi ha al costat). En aquesta façana hi ha una porta d'entrada a la planta baixa, molt semblant a la de la façana principal, i una finestra en arc escarser emmarcada amb pedra artificial, al costat esquerre, just sobre el sòcol. Al pis superior dues finestres iguals que les finestres del pis de la façana principal. Respiralls a la zona de les golfes. Al lateral esquerre, una terrassa que queda just al nivell del pis. A la part posterior de l'edifici, poques obertures (en arc de llinda) i jardí. L'estructura general de la casa, recorda en alguns aspectes a una masia catalana.

## Història

A l'arxiu de Caldes de Malavella es conserva el projecte de l'edifici que data del 1932. Segons la signatura, l'edifici el dissenyà Manuel Casal per a l'Àngela Melchís, vídua de Serra. L'edifici es feu en un moment de gran activitat constructora per als estiuejants que anaven a Caldes a "prendre les aigües". El modernisme fou l'estil imperant en les construccions, però també s'hi barrejaven altres estils donant un aire eclèctic o historicista a molts dels edificis.

## Referències

* 1 2 3 4 5 6 7 8 9 10 «Casa d'Angela Melichis». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 27 octubre 2014].